Zdravko Pujić

Dr. Zdravko Pujić (17. mart 1932 – 25. oktobar 2006) bio je bosanskohercegovački hemičar.

 Biografija 
Rođen je u Srbici kod Bihaća, a studij hemije završio na Filozofskom fakultetu u Sarajevu 1956. Godine 1961. završava Školu za primjenu radioizotopa u Nuklearnom institutu "Boris Kidrič" u Vinči, a 1962. Specijalistički studij iz hromatografskih metoda na Farmaceutskom fakultetu u Zagrebu kod prof. dr. Herman Marije Fischer.

Zdravko Pujić doktorirao je 1963. na Univerzitetu u Sarajevu. Od 1957. od 1958. bio je zaposlen u Zavodu za industrijska istraživanja BiH, na Odjelu za fizikalno-hemijske pretrage, kada je izabran za asistenta za biohemiju u Centru za primjenu izotopa na Medicinskom fakultetu u Sarajevu, gdje je radio do 1967. kada je izabran u zvanje docenta na Odsjeku za Hemiju Prirodno-matematičkog fakulteta u Sarajevu.

Godine 1978. izabran je u zvanje redovnog profesora iz oblasti biohemija na Prirodno-matematičkom fakultetu. Objavio je preko 100 stručnih i naučnih radova iz biohemije i radioanalitičke hemije. Koautor je nekoliko knjiga i udžbenika. Osim navedenog obnašao je i sljedeće dužnosti: 
predsjednik sekcije za nauku u Republičkoj konferenciji socijalističkog saveza BiH;
predsjednik pokreta "Nauku mladima";
prorektor Univerziteta u Sarajevu (1977-1981);
član redakcije "Glasnika hemičara i tehnologa BiH";
predsjednik "Društva hemičara i tehnologa BiH";
predsjednik Vijeća općina grada Sarajeva;
član Republičkog štaba civilne zaštite RBiH (1992-1995).

Godine 1995. izabran je za dopisnog člana Akademije nauka i umjetnosti Bosne i Hercegovine. U penziju odlazi 2003. ali ostaje aktivan sve do smrti. Umro je 25. oktobra 2006. od posljedica dijabetesa. Iza njega su ostale supruga i jedna kćerka.

 Nagrade 
 1965. - Šestoaprilska nagrada Grada Sarajeva;

 Reference 

Kategorija:Rođeni 1932.
Kategorija:Umrli 2006.
Kategorija:Biografije, Bihać
Kategorija:Bosanskohercegovački hemičari
Kategorija:Bosanskohercegovački naučnici
Kategorija:Članovi ANUBiH
Kategorija:Dobitnici Šestoaprilske nagrade
Kategorija:Prirodno-matematički fakultet u Sarajevu